CELEX: E2019P0006
Language: el
Date: 2019-08-13 00:00:00
Title: Αίτηση για έκδοση συμβουλευτικής γνώμης που υποβλήθηκε στο Δικαστήριο της ΕΖΕΣ από το Fürstliches Obergericht στις 13 Αυγούστου 2019 στο πλαίσιο ποινικής διαδικασίας κατά H και I

23.1.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 23/8
            
         
      Αίτηση για έκδοση συμβουλευτικής γνώμης που υποβλήθηκε στο Δικαστήριο της ΕΖΕΣ από το Fürstliches Obergericht στις 13 Αυγούστου 2019 στο πλαίσιο ποινικής διαδικασίας κατά H και I
      
         (Υπόθεση E-6/19)
      
      (2020/C 23/08)
      Στις 13 Αυγούστου 2019, το Fürstliches Obergericht (εφετείο του Πριγκιπάτου) υπέβαλε αίτηση προς το Δικαστήριο της ΕΖΕΣ, η οποία καταχωρίστηκε στη Γραμματεία του τελευταίου στις 20 Αυγούστου 2019, για την έκδοση συμβουλευτικής γνώμης στην ποινική διαδικασία κατά H και I, ως προς τα ακόλουθα ερωτήματα:
      
                  1.
               
               
                  Όσον αφορά το άρθρο 13 παράγραφος 1 στοιχείο ιγ) του κανονισμού (ΕΚ) αριθ. 561/2006:
                  
                              α)
                           
                           
                              Έχει εφαρμογή η εν λόγω διάταξη και στις «διαδρομές χωρίς φορτίο» των ειδικών οχημάτων μεταφοράς χρημάτων ή/και τιμαλφών που μνημονεύονται σε αυτήν, ήτοι στις διαδρομές που τα εν λόγω οχήματα πραγματοποιούν με σκοπό την παραλαβή χρημάτων ή τιμαλφών ή κατά την επιστροφή τους μετά την παράδοση χρημάτων ή τιμαλφών;
                           
                        
                              β)
                           
                           
                              Έχει εφαρμογή η ως άνω διάταξη και στα οχήματα που συνοδεύουν ειδικά οχήματα μεταφοράς χρημάτων ή/και τιμαλφών;
                           
                        
            
                  2.
               
               
                  Είναι αναγκαίο ή αναλογικό, κατά την έννοια του άρθρου 19 παράγραφος 1 του κανονισμού (ΕΚ) αριθ. 561/2006, να επιβάλλει κράτος μέλος κυρώσεις για παραβάσεις του εν λόγω κανονισμού οσάκις οι επίμαχες διαδρομές πραγματοποιούνται από ειδικά οχήματα που μεταφέρουν χρήματα ή τιμαλφή στην επικράτεια άλλων κρατών μελών, τα οποία κράτη μέλη έχουν κάνει χρήση της εξαίρεσης του άρθρου 13 παράγραφος 1 στοιχείο ιγ) του ως άνω κανονισμού με αποτέλεσμα βάσει της συναφούς εθνικής νομοθεσίας των οικείων κρατών μελών να μη συντρέχουν παραβάσεις;
               
            
                  3.
               
               
                  Έχει το άρθρο 6 παράγραφος 5 του κανονισμού (ΕΚ) αριθ. 561/2006 την έννοια ότι —ακόμη και όταν κράτος μέλος έχει κάνει χρήση της εξαίρεσης του άρθρου 13 παράγραφος 1 στοιχείο ιγ) του ως άνω κανονισμού— ο χρόνος που αναλώνεται με τον τρόπο που περιγράφεται στο άρθρο 4 στοιχείο ε) και ο χρόνος που αναλώνεται για την οδήγηση οχήματος (σε κάθε περίπτωση σε σχέση με διαδρομές ειδικών οχημάτων που μεταφέρουν χρήματα ή/και τιμαλφή) πρέπει να καταγράφεται ως «άλλη εργασία» κατά την έννοια του άρθρου 6 παράγραφος 5 του ως άνω κανονισμού;
                  Σε περίπτωση καταφατικής απάντησης στο ερώτημα αυτό, έχει εφαρμογή το άρθρο 6 παράγραφος 5 του κανονισμού (ΕΚ) αριθ. 561/2006 οσάκις το οικείο κράτος μέλος έχει εξαιρέσει τα επίμαχα οχήματα δυνάμει του άρθρου 3 παράγραφος 2 του κανονισμού (ΕΟΚ) αριθ. 3821/85 [νυν άρθρο 3 παράγραφος 2 του κανονισμού (ΕΕ) αριθ. 165/2014];